ହାତୀ ଆକ୍ରମଣରୁ ଅଳ୍ପକେ ବର୍ତ୍ତିଲେ ଦିବ୍ୟାଙ୍ଗ ଯୁବକ\nପରଜଙ୍ଗ,୧୩।୧୨(ଡି.ଏନ୍.ଏ.): ଢେଙ୍କାନାଳ ବନଖଣ୍ଡ ମହାବିରୋଡ ରେଞ୍ଜ ଡିହଡୋଳ ଫରେଷ୍ଟ ସେକ୍\nହାତୀ ଆକ୍ରମଣରୁ ଅଳ୍ପକେ ବର୍ତ୍ତିଲେ ଦିବ୍ୟାଙ୍ଗ ଯୁବକ\t December 13th, 00:00 AM December 13th, 00:00 AM\nପରଜଙ୍ଗ,୧୩।୧୨(ଡି.ଏନ୍.ଏ.): ଢେଙ୍କାନାଳ ବନଖଣ୍ଡ ମହାବିରୋଡ ରେଞ୍ଜ ଡିହଡୋଳ ଫରେଷ୍ଟ ସେକ୍ସନ ଅଧିନ ଡମାଳ-ସରାଙ୍ଗ ରାସ୍ତାରେ ବୁଧବାର ଭୋର ସମୟରେ ହାତୀ ଆକ୍ରମଣରୁ ଜଣେ ଦିବ୍ୟାଙ୍ଗ ଯୁବକ ଅଳ୍ପକେ ବର୍ତ୍ତି ଯାଇଛନ୍ତି। ତେବେ ହାତୀ ଦେଖି ଦୌଡ଼ୁଥିବାବେଳେ ରାସ୍ତାରେ ଖସିପଡ଼ି ସେ ଆହତ ହୋଇଛନ୍ତି। ସୂଚନା ଅନୁଯାୟୀ, ସାରଙ୍ଗ ଗ୍ରାମର ଉକ୍ତ ଦିବ୍ୟାଙ୍ଗ ଯୁବକ ସାଙ୍ଗମାନଙ୍କ ସହ ପ୍ରାତଃଭ୍ରମଣ କରୁଥିବାବେଳେ କୋଇଲା ନେଇ ଆସୁଥିବା ଜଣେ ସାଇକେଲ ଆରୋହୀଙ୍କୁ ସାହାଯ୍ୟ କରୁଥିଲେ। ଏହି ସମୟରେ ଏକ ଦନ୍ତା ହାତୀ ରାସ୍ତା ଉପରକୁ ଚାଲି ଆସିଥିଲା। ହାତୀକୁ ଦେଖି ସାଇକେଲ ଆରୋହୀ ଦୌଡ଼ି ପଳାଇଥିଲେ। ତେବେ ଦିବ୍ୟାଙ୍ଗ ଯୁବକଜଣଙ୍କ ଦୌଡ଼ୁଥିବାବେଳେ ରାସ୍ତାରେ ପଡ଼ି ଆହତ ହୋଇଥିଲେ। ହାତୀଟି ତାଙ୍କ ନିକଟତର ହୋଇଥିଲେ ମଧ୍ୟ ଆକ୍ରମଣ କରି ନ ଥିଲା। ଖବରପାଇ ମହାବିରୋଡ଼ ରେଞ୍ଜ ବନ ବିଭାଗ କର୍ମଚାରୀ ପହଞ୍ଚି ତାଙ୍କୁ ଉଦ୍ଧାର କରି ପରଜଙ୍ଗ ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ରରେ ଭର୍ତ୍ତି କରିଥିଲେ। ଚିକିତ୍ସାପରେ ବନ ବିଭାଗ କର୍ମଚାରୀ ତାଙ୍କୁ ଘରେ ଛାଡ଼ିଥିବା ଜଣାପଡ଼ିଛି। ଡମୋଳ ଅଞ୍ଚଳରେ ଏବେ ୩୮ଟି ହାତୀ ରହିଥିବା ଜଣାପଡ଼ିଛି। ତୁରନ୍ତ ହାତୀ ପଲକୁ ଉକ୍ତ ଅଞ୍ଚଳରୁ ଘଉଡ଼େଇବାକୁ ଦାବି ହେଉଛି।
